সেদিন কি হয়েছে জানো, বিকেল হব হব, আমি মাসিমণির চুল বেঁধে দোব বলে চিরুণি হাতে জানলার কাছে দাঁড়িয়ে আছি। দেখি কি মজার কাণ্ড—পিছনের লনে দুই বিড়ালছানার কি খেলা! চুপি চুপি মাসিকেও ডেকে নিলাম—না দেখতে পেলে সেতো খুবই দুঃখ পেতো। তুমিও বোধহয় পাচ্ছ, কি করব বলো, সে সময় হাতের কাছে ক্যামেরাটা ছিল না। তা দেখি একটা ছাই-ছাই রঙের বিড়ালছানা, খুব সুন্দর মোটা লোম ভর্তি ল্যাজ তার( ওই রঙের মোটাসোটা ভব্যিযুক্ত একটা হুলোও আমি দেখেছি বাগানে ঘোরাফেরা করতে-ও-ই বোধহয় ওর বাবা) আর একটা সাদা কালোতে রোগা পাতলা মত পুষি খেলায় মত্ত। সাদা কালো একটা বড় মেনি বিড়ালও আছে বাগানে। ওদের মা-ই হবে-দুধ খাওয়া নিয়ে খুব ঝটাপটি লাগে ওর সাথে এই দুই ছানার। দেখলাম দুজনে গুড়ুগুড়ু এগোচ্ছে একে অন্যের দিকে, কাছাকাছি হতেই আচমকা এক লাফ, কিন্তু কেউই কাউকে ধরতে পারছে না। লনের উপর কিছু টব ও পাথর বসানো ছিল, তার পিছন থেকে উঁকি মারছে, ভাবটা ‘টু---কি আমায় ধরতে পারে না’ গোছের। অনেকক্ষণ ধরে এই খেলা চলল, তারপর আরও একটু ঘন ছায়া হতেই দুজনে বোধহয় ক্লান্ত হয়ে বেড়ার ফাঁক দিয়ে পাশের বাড়ি চলে গেল। আচ্ছা আজ এই অব্দি কেমন!